இந்தியாவில் இன்று நிகழும் பத்திரிகாதர்மம் கேள்விக்குரியது மட்டுமல்ல; கேலிக்குரியதும் ஆகும். இதில் வடக்கு தெற்கு என்ற பேதமில்லை. முப்புரியெல்லாம் ஓரினம். இவர்கள் பேனா மை போட்டு எழுதாது. பொறாமை, மீறினால் கயமை ஊற்றி எழுதுவர். உதவி ஆசிரியர்களாக இருக்கலாம், அல்லது ஆசிரியர் பெருமகனாக இருக்கலாம், அல்லது பண முதலீடு செய்த முதலாளியாகவும் இருக்கலாம். அனைவருக்கும் குறிக்கோள் ஒன்றே. சனாதனம் வளரவேண்டும்; வருணாசிரமம் கொடிகட்டிப் பறக்க வேண்டும். இவர்களிடம் நாம் அகப்பட்டால் மோசம்போவது உறுதி. தப்பித் தவறி தெற்கே ஒரு டி.எஸ். சொக்கலிங்கம் வாழ்ந்து காட்டினார். வடக்கே ஒரு குஷ்வந்த்சிங் வாழ்கிறார். இம்மாதிரியான பேனா மன்னர்கள் நீண்டநாள்கள் நீடிக்க முடியாது.